<classify> Mchezo huo wa mtoano ni muhimu kwa Yanga kushinda ili kutengeneza mazingira mazuri ya uhakika wa kusonga mbele kabla ya mchezo wa marudiano utakaochezwa Algeria April 14, mwaka huu.Mbali na kutaka kujiweka katika nafasi nzuri katika mchezo huo wa mchujo, Yanga pia inasaka kuvunja uteja kutoka kwa timu za Uarabuni, ambazo zimekuwa zikiisumbua kila inapokutana nazo.Yanga iliangukia kwenye kapu la Kombe la Shirikisho baada ya kutolewa na Zanaco kwa bao la ugenini katika michuano ya Ligi ya Mabingwa Afrika, ambapo ilitoka sare mchezo wa nyumbani bao 1-1 na ule wa marudiano 0-0 uliochezwa kwenye uwanja wa Mashujaa Zambia.Aidha, rekodi zinaonyesha wazi Yanga inapata shida pindi inapokutana na timu za kiarabu baada ya kuwahi kushinda mara mbili tu miaka mingi huku mingine wakilazimishwa sare na kufungwa magoli mengi ugenini.Mara ya kwanza ilikuwa mwaka 2014 ilipoifunga Al Ahly ya Misri bao 1-0, ikatolewa kwa mikwaju ya penalti kwenye mechi ya marudiano ya Ligi ya Mabingwa Afrika, baada ya kuchapwa kwa idadi hiyo ya goli.Mara ya pili ilikuwa ni dhidi ya Mo Bejaia ya Algeria, iliposhinda bao 1-0 nyumbani, awali ilikuwa imepoteza kwa kufungwa bao 1-0 ugenini, kwenye hatua ya makundi ya Shirikisho mwaka jana.Kocha Msaidizi wa Yanga Juma Mwambusi alisema kikosi chake kinaendelea vizuri na kimejipanga tayari kwa mchezo huo huku akiomba mashabiki wajitokeze kwa wingi kuishabikia timu hiyo ipate nguvu ya kufunga.Mwambusi alisema wachezaji waliokuwa majeruhi kama Donald Ngoma , Amis Tambwe, Thaban Kamusoko na Justine Zullu bado hawajawa na uhakika wa kucheza kwani hawajaimarika vizuri huku pia, akiongezeka majeruhi mwingine Kelvin Yondani.Yanga inakutana na MC Alger yenye historia ya kufanya vizuri katika michuano ya Afrika baada ya kuwahi kutwaa ubingwa mwaka 1976. MC Alger wamefikia hatua hiyo baada ya kuzitoa timu za Ghana na Congo.Katika hatua ya awali walicheza na Bechem United ya Ghana, mchezo wa awali walifungwa ugenini mabao 2-1 na ule wa marudiano walishinda mabao 4-1 nyumbani na kusonga mbele kwa ushindi wa jumla ya mabao 5-3.Hatua ya raundi ya kwanza walikutana na Renaisance du Congo kutoka Congo, mechi ya awali walishinda mabao 2-0 nyumbani na mechi ya marudiano walifungwa mabao 2-1 na kufuzu kwa ushindi wa jumla ya mabao 2-2.Kikosi hicho cha Alger kimekuwa kikitumia mfumo wa 4:1:3:2 hujaza viungo wengi katikati ya uwanja wenye kasi. Pia, wamekuwa wakishambulia kwa kushtukiza kwa kutumia mabeki wa pembeni.Yanga inahitaji umakini na kupanga wachezaji wenye kasi ya kuendana na MC Alger ili kuhakikisha wanapata matokeo mapema.  <topic>: michezo 